amanoisuno/poet huggingface dataset:
積雨寫懷  其一 陳普
識道知時乃聖賢，合人統物一之天。兩間惟有心長在，萬變咸歸理自然。王屋大行從艮止，北溟南海謹坤先。行藏悉是乾龍體，要得無慚只在淵。
積雨寫懷  其二 陳普
一片真純要反觀，纖毫外物不相干。樂天豈向青雲樂，安土須從陋巷安。日出扶筇天地喜，雲深撥火鬼神看。化機何啻親兄弟，但與爲徒有底難。
野燒 陳普
雜沓平原起電紅，憑陵勢欲逼青峰。草芽不問新開甲，蟄戶尤憐乍啟封。何暇徹侯分玉石，略如伯益逐蛇龍。際天逸德無人問，獨倚高樓到晚鍾。
暮春始聞雷 陳普
倉庚杜宇已喧卑，出地奔空獨爾遲。六合中間皆起處，一更前後恰來時。吝蝸封閉俄驚破，迷蝶沉酣恐未知。菌蠢蟄龍安靜退，不妨奮豫小愆期。
偶成呈純父 陳普
朋友之倫在天地，何啻玄璜耦赤璋。不聆玉人春風話，禁得鐵衾秋雨牀。幾人超距作貔虎，三尺弱孺思蠻强。幾回合眼在丹碧，講談帝伯鋪皇王。
范雎蔡澤 陳普
戰國諸公敝一言，磨喉礪舌亂乾坤。儀秦已作風霆過，范蔡方爲河海翻。榮耀須臾空自喜，真淳毫髮了無存。但憐三代遺孩稚，流血成河暗本原。
謝天爵惠詩和韻 陳普
男子須爲顔孟徒，文章義理視公沽。不窮六籍不爲學，未了三才未是儒。當作大鵬辭斥鷃，又如快鶻入群烏。泰山到頂無多路，不肯攀登直是愚。
福城無雪然人物與洛城一也 陳普
入城一見便金蘭，青眼論心視肺肝。日用共爲時世笑，晝眠常見鬼神看。狂歌雪裏忘年老，高卧城中傲歲寒。但願康寧百二十，年年斫雪訪袁安。
謝岩上張伯春伯齊兄弟子姪惠生日詩 陳普
苟食媮衣豈足論，諸公何見爲開尊。詩書雖讀道何有，爵德咸無齒敢言。泉下年年孤祖考，眼前事事負乾坤。幸隨草木酣秋色，晚節黄花別立根。
賀岩上張商翁新居 陳普
商嶺高風動帝皇，商巖清夢到君王。故將琴劍詩書室，結向烟霞水石旁。紫氣遥知穿戶牖，青松應不隔垣牆。後堂且設彭宣席，未許鶑鶑燕燕忙。
賀叔父爲猶子成室 陳普
五典三綱宇宙人，千金九鼎祖宗身。茶租急切同胞義，冰蘗規模一箇仁。日月照臨倫理得，山川迴合棟梁新。教人以意非言語，此事由家更及民。
賀純父修考亭成 陳普
宇宙中間此考亭，接連千聖集三靈。乍年松柏參天翠，無事莓苔滿地青。道統拳拳俄棟宇，人心隠隠又雷霆。世間萬事無難者，但把純心對六經。
懷古 陳普
世事悠悠一轉頭，斷雲荒草古今愁。青山北去黄河隔，白日西飛東水流。秦有金牛開劍閣，楚無熊虎割鴻溝。無情蕭寺峰前月，幾夜蛩聲影半樓。
呈縣尹  其一 陳普
生賢造物意何仁，一本從來只爲民。擇取易中五陽卦，要令到處四時春。黄扉紫闥終行志，碧水丹山且愛人。滿縣栽花祇悅目，桑麻雨露是公真。
呈縣尹  其二 陳普
富貴能無不俛眉，太玄久作覆瓿資。柴荆晝刻聲何駛，芹草春風浪已披。似此深心寧爲己，其如淺學謬蒙知。位無大小心惟一，已是當年吐哺時。
贈葉洞春畫葡萄 陳普
引蔓牽藤寸管頭，扶驪剔蚌出風流。三千龍女拋珠佩，一個儒生擁碧油。莫是前生封即墨，便堪作酒博青州。齊奴倘會清妍意，免得紅裙逐翠樓。
和清叟自勉 陳普
緝熙正學勿虛過，立志悠悠得幾何。黄卷工夫當猛省，青春齒髮莫蹉跎。筆頭有燄由充養，鏡面無塵在洗磨。六籍四書無釋手，胸中治具看森羅。
和清叟奉御大都 陳普
帝里春深草木苞，御河滾滾浪翻桃。萬千紅紫跡如掃，九十青皇壽已高。南國江山歸夢遠，東宮松桂晝陰交。丘園喜有平安報，新竹初成集鳳梢。
和友人惠詩 陳普
萬事無非理數成，吾徒但向此研精。介鱗有分當咸若，麟鳳何緣許瘦生。愧我詩書空盜竊，喜君學易有功程。相逢亦似非人力，十載昏花一日明。
挽熊去非 陳普
疇昔鼇峰乍盍簪，爲予一動伯牙琴。文明濟濟英雄集，祭禮洋洋上聖臨。古道違時成握手，狂言駭俗頼知心。群居離索非今日，宿草萋萋得訃音。
和叔父九日後樓集  其一 陳普
霞邊鶩表見羅浮，左右東南數十州。天近先看洗光日，地高略數下灘漚。乾坤廣大千峰玉，人物英雄百尺樓。衰暮來茲更重九，菊花須滿雪霜頭。
和叔父九日後樓集  其二 陳普
萬化區中總莫逃，範圍不得是清高。天將萸菊溫存晚，秋把山川貼助豪。祭禰五更薦儀禮，上樓萬境擥離騷。化工似欲重重九，催促霜前辦兩螯。
和開元余兄儒術悮身  其一 陳普
安得茅茨美化流，絃歌多著武城游。文章久矣經天地，孝悌非徒淑黨州。惟有命焉軻不謂，貧非病也憲何羞。曼相能使人相類，莫信詩人浪訴愁。
和開元余兄儒術悮身  其二 陳普
莫逐嗟卑嗟老流，謀身先向呂宮遊。力耕不怕水和旱，篤信能行貊與州。寡悔到頭終得祿，不恒自古或承羞。藜羹布被君休嘆，五十無聞却是愁。
柳絮 陳普
去跡來蹤莫可尋，辱人頭面與衣襟。若爲蟣虱蟲蛆類，亦享軒窗庭戶陰。六合中間不知數，兩儀化育亦何心。手彈劍擊皆遷怒，只待霜風響竹林。
和答友人 陳普
萬事云何只有吁，閑調經世月牙吾。要知剝復無非數，不定乾坤未用儒。莫問蹠非并舜是，但存房範與膺模。洗心□有義方易，閒氣須教半點無。
和荼䕷 陳普
綠霜和雪揉爲裁，消得玻瓈紫玉杯。擾擾開時違賞翫，匆匆落去謾遲回。顛迷蝶夢留蝸國，荏苒龍珠入蚌胎。急作招魂傾桂酒，尚餘半面在蒼苔。
挽蒼崖 陳普
自君綦迹絕茲邦，共訝君爲採藥龐。疾景更先伯淳一，佳兒獨欠郭公雙。一經有托死何恨，兼善未酬心肯降。淚滿平生師友事，山中幾度酒盈缸。
和菜花  其一 陳普
天公大似慰顔貧，二月滿園瓜子金。不問異根仍異味，盡令同色亦同心。輪蹄見棄各有路，蜂蝶爭趨亦若林。魏紫姚黄來課此，如聞太古簣桴音。
和菜花  其二 陳普
華實根荄若箇般，深知始解識鹹酸。爭春豈敢當紅紫，貼地何能助碧丹。未說餘膏尤濟用，最令中色直堪餐。洛陽個個知揚撥，此物却無人會看。
夜坐 陳普
書債如山未有涯，幽懷耿耿夜眠遲。官無蟈氏蛙何橫，天靜狼星狗不知。談易入神山鬼笑，端襟持鏡玉蟾窺。悠悠窗下新功小，羞見凌空萬玉姿。
山中 陳普
便是人間一洞天，墮樵煮茗晝騰烟。深春笋蕨千鍾祿，落日漁樵三島仙。一脈甘泉生白石，數竿修竹對青氈。天關九府高無路，莫助椒芹獻小鮮。
野景 陳普
衮風柳絮亂溪橋，一抹輕烟野外遥。獨釣漁翁占江上，耦耕農父伴山腰。黄鸝百轉趁紅日，白鷺一行登碧霄。只怕時光如水迅，前村忍聽一聲蜩。
答友人 陳普
雲作交游山作賓，道心爲主自安貧。柴門無鑰見同物，竹帛有名終累人。綠水一潭澄靜性，青山萬疊裹閑身。紛紛望拜馬蹄下，不見胸中萬斛塵。
學詩  其一 陳普
先知老嫩辨精粗，又識寒酸與富腴。要落前人舊窠臼，也須作我大規模。英豪好是不緣酒，妥帖豈須由撚鬚。最好堯夫擊壤集，胸中閒氣一毫無。
學詩  其二 陳普
摇膝支頤未冠年，已將采擷勝雕鎸。未能動地驚天句，且誦吟風弄月篇。擊壤莫拋康節集，煎膠可續上林弦。東山七月無人解，只是周公學有源。
雨霽山皆秋色 陳普
一朝積雨豁然收，待我凝眸百尺樓。遠遠修眉明碧落，稜稜瘦骨出清秋。同姿遠岸遥生靄，一意寒江亦露洲。此即化工無信息，天機衮衮不曾留。
喜晴 陳普
炎天積雨氣如秋，今日新晴快倚樓。神女收雲清客夢，羲和鞭日慰民愁。昨朝苔砌行螻蟈，破曉松梢亂栗留。暑氣猶輕如四月，欲從溪上問輕舟。
長夏竹中  其一 陳普
四圍碧玉遶盤河，六月此爲安樂窩。且喜身心各清凈，但愁歲月爲消磨。洞門開闢元無鎖，暑氣羞慚自倒戈。只要人心明內外，紅塵取此本無多。
長夏竹中  其二 陳普
暑威赫赫甑寰區，繞屋琅玕足自娛。四面塵埃渾不受，一年炎熱竟成無。絕稀人跡天同處，閲盡詩書日未晡。爲惜分陰故來此，時人疑是七賢徒。
連山一峰獨秀 陳普
雲屏屏斷亂山稠，中有青螺百尺修。拔萃出群高地步，導前擁後作班頭。上連霄漢不盈尺，俯視岡陵總下流。吾道與君亦相似，功全一簣便相侔。
東作 陳普
經綸一札急農功，駿發公私四海同。婦饁尚存豳國俗，耦耕不間楚鄉風。烏犍紛亂烟雲裏，布穀焦勞風雨中。隴外輟耕相賀處，年來隳突絕西東。
自杭來有四聖觀佛所言 陳普
浮杭江海備間關，金甲煌煌亦厚顔。一夕蒼黄生病眼，百年丹碧照青灣。但聞兀朮聲翻海，不謂羅延力拔山。瑣瑣廢興何足道，傷身空在暗香間。
呈汪主簿及茗源諸公 陳普
章甫公西愧點雩，斷纓子路羨柴愚。天知人棄終多福，道屈身伸頼讀書。有日官曹須忍耐，薰天聲利儘欷歔。行藏謾似琅琊客，採藥深山日不虛。
挽詩 陳普
蠅頭蝸角總虛名，公擅儒林一老成。四德兼全空翠袖，一丘何暇問蒼生。書窗掩月雞同夢，琴室臨溪魚識聲。可惜哲人今已矣，尚存畏敬儘堪刑。
贈清叟行 陳普
共君一夜話三生，語正投機君又行。溪柳效顰添別恨，岸花和意送離程。驚時莫問歸巢燕，贈別愁聞求友鶑。今夜夢中重聚首，鷄聲茅店已三更。
遠望 陳普
浮雲盡掃暖微霄，去鷺歸鴻入望遥。積雨纔收平野闊，夕陽未卷大江豪。近看飄絮如千葉，遠見修眉若一毫。不有危樓高百尺，也應無處可呼號。
和黄雲甫韻 陳普
志欲鑽研探本原，聖言爭柰遠如天。爬沙愧我遲而鈍，穿石輸君敏且專。方識立身須廣大，也知去道每輕儇。若將中正在正鵠，砥鏃磨鋒必入旃。
和答友人 陳普
無一能攀古聖賢，僅能澄凈一腔天。新於梅畔見無極，久向心中閲逝川。文暢惠勤同錫飯，東園甪里共衾眠。儀秦肩穀難參錯，莫怪香山去學禪。
次答姚考成留別 陳普
別後相逢各問年，依然綠髮對華顛。閒雲獨占半間住，伴客那無一榻眠。酒爲愁多全欠力，詩因料少未成聯。却憐壁上留題句，時有閒情到月邊。
儒家秋  其一 陳普
講堂寂寂夜鳴蛩，苦爲兒曹課日功。道體渾淪參太極，臯比冷落坐西風。研硃點易露華白，剪燭談經帳影紅。禮樂斯民開治教，閩中常衮蜀文翁。
儒家秋  其二 陳普
離離秋色上梧枝，向曉烟雲冷硯池。絳帳談經千古道，青山對酒幾聯詩。西風紅葉林邊樹，夜雨青燈鬢上絲。竹瘦荷枯籬菊凈，暫韜筆硯徹臯比。
儒家秋  其三 陳普
蘆葦西風雁影孤，凄凄凉氣入郊墟。鐵檠灼爍三更雨，道脈精微幾卷書。潘鬢星霜愁髮短，韓堂風露故交疏。朝廷有道奎星顯，何苦蓬窗守蠹魚。
烈女秋  其一 陳普
陽臺春夢逐浮雲，燈影西風獨閉門。一點清心霜六月，半簾紅葉雨黄昏。守符終古漸臺水，墜血經今金谷園。何事文君無雅操，琴聲一動便思奔。
烈女秋  其二 陳普
不思粉黛學傾城，心對冰壺貯月明。魏國節操成令女，湘江竹淚泣娥英。床頭明鏡春容減，桑下黄金秋葉輕。守靜不因時物感，西風荒草自蛩聲。
烈女秋  其三 陳普
一盞殘燈對影居，鳳飛西去彩鸞孤。毀身令女生全節，沉水齊姜死守符。月色半簾閒翡翠，蛩聲孤枕冷珊瑚。柏舟歌罷塵埋鏡，淅瀝秋聲在竹梧。
秋日即事  其一 陳普
夜床輾轉恨明遲，曉髮梳寒倚竹扉。樹影紙窗風作色，蛩聲壁罅月流輝。三盃白酒窮年客，滿篋紅塵隔歲衣。遥想白鷗江上路，蓼花楓葉雨霏霏。
秋日即事  其二 陳普
玉露金莖曉髮寒，秋風仍作去年看。蛩聲疏雨長爲客，雁影殘蟬獨倚欄。錢硯窗欞雲影淡，丹楓溪曲水痕乾。西風曾與黄花約，擬掇繁英貰酒餐。
秋日即事  其三 陳普
二尺書檠對影居，西風吹雪上吟鬚。雲邊月色人千里，竹裏秋聲酒一壺。客思邇來紅葉亂，雁聲南去白雲孤。季鷹自是知機者，一念蓴鱸便到吳。
秋日即事  其四 陳普
書餘飲水枕長肱，四壁啼蛩訴不平。月色滿窗詩骨冷，露華半枕夢魂清。西風歲歲長堤柳，流水朝朝滄海情。紅葉山深無雁過，殘砧幾處搗愁聲。
秋日即事  其五 陳普
遊絲閃閃掛虛簷，翔隼號寒華嶽尖。白髮束來閑點易，烏衣歸去寂鉤簾。三千客路飛楓葉，四五人家賣酒帘。魚笛水寒江上晚，半叢豆葉雨纖纖。
鼓瑟  其一 陳普
滿樓明月調雲和，五十絃中急雨過。彩鳳拂衣鳴翠竹，素鱗鼓鬣出寒波。凄凉楚客新愁斷，清切湘靈舊怨多。一曲更沉人已靜，江頭雲掛綠嵯峨。
鼓瑟  其二 陳普
朱絃聲奏徹雲清，有客沉吟倚柱聽。遺響一時存楚曲，斷魂千載寫湘靈。珠隨明月生滄海，船挾悲風過洞庭。絃索無言膠柱倒，遥遥江上數峰青。
鼓瑟  其三 陳普
五十朱絃不與琴，一絃一柱調清音。南華喚醒莊生夢，西蜀傳留望帝心。魚躍滄波風嫋嫋，鳳飛丹穴月沉沉。此情不待鏗而作，一攬新聲見古今。
夜坐 陳普
竹雲亂相逐，明月羞如女。青山鎖幽人，饑民卧茅宇。
有感 陳普
益州桑柘雨，莘野稻粱秋。功業髯秋兔，行藏汗萬牛。
高宗帖 陳普
寢苫枕干子，有暇綰秋蛇。仁人不忍見，俗子持相誇。
姚國秀十詠 東塾 陳普
濂溪義安取，新鄭與新豐。所以東塾子，拳拳東塾翁。
姚國秀十詠 溪莊 陳普
疇昔何來此，青山與白鷗。絮飛春不去，潮返月頻留。
姚國秀十詠 玉女峰 陳普
道心苦難足，造物冷看人。鐵漢未成就，遺渠妍笑顰。
姚國秀十詠 勒馬山 陳普
六合橫馳騖，道人門不開。回頭顧明命，鞭辟入身來。
姚國秀十詠 圓山 陳普
道人見此山，指作太極圖。中宵挂明月，請看頭上無。
姚國秀十詠 信芳亭 陳普
德馨何酷烈，同心皆與知。靈根在何許，暗室毋自欺。
姚國秀十詠 小山 陳普
平生一丘願，不忘岳連姿。若求靜壽意，一簣有餘師。
姚國秀十詠 竹塢 陳普
竹靜塵不染，塢深人不到。欲海不可航，聊須從吾好。
姚國秀十詠 菱塘 陳普
廉隅集謠詠，舉世尚和光。平生憎老子，蓄雨肥菱塘。
姚國秀十詠 梅窗 陳普
年年佩溫故，先入一枝來。歲寒吾與女，欲別重徘徊。
贈南豐姚敬仲 陳普
孔門縲絏可妻，董生孝慈有翁。天與仲尼不恕，人間處處流通。
野步  其一 陳普
南雁數聲嘹唳，西風雙鬢䰐鬖。病葉夕陽滿樹，斷雲殘雨歸岩。
野步  其二 陳普
瀟灑枯藤老屨，行行只復行行。泥路野人屐跡，石橋流水琴聲。
野步  其三 陳普
黄犢眼中荒草，鷺鷥立處枯荷。宦海風濤舟楫，故山烟雨松蘿。
野步  其四 陳普
愁思冥鴻杳杳，吟情敗葉紛紛。歸去滿身溪雨，醉眠半枕山雲。
野步  其五 陳普
白日長繩難繫，青帘濁酒堪賒。歸鶴蒼山雲際，故人錦字天涯。
野步  其六 陳普
紅葉林風颯颯，蒼苔徑雨斑斑。人跡石邊流水，樵歌鳥外青山。
野步  其七 陳普
流水數株殘柳，西風兩岸蘆花。荒草客愁遠道，夕陽牛带歸鴉。
野步  其八 陳普
按步緩尋幽草，揚眉一望平林。鳥影漁磯日暮，豆花村屋秋深。
野步  其九 陳普
幾處漁樵石路，數家雞犬柴門。竈屋殘烟杳靄，溪流淡月黄昏。
野步  其一○ 陳普
木葉西風古道，稻花北壠新田。流水美人何處，夕陽荒草連天。
太極中事事皆有即無佛 陳普
三春蝴蝶誰言夢，六月蒼蠅詎可憎。未怪康衢中有虎，每疑太極裏無僧。
讀史  其一 陳普
王莽當年似姬旦，煬皇前日肖曾參。擔囊揭篋何須逐，盜賊誰無仁義心。
讀史  其二 陳普
王敦自嘆非盛德，國忠自言無令名。狐死不知正丘首，人倫都盡虎狼行。
讀史  其三 陳普
董卓猶知用荀爽，蔡京也解召楊時。善人壽命如松柏，自有神明好護持。
讀史  其四 陳普
馬六尾五四代士，葱寸肉方千世心。浮雲轉眼百千態，惟有性情無古今。
讀史  其五 陳普
天踰鐵勒偏無夜，地到扶桑更有人。民首自黔心自白，詩書萬古不憂秦。
讀史  其六 陳普
祝網三驅百聖同，仲尼無語孟牽弓。雷霆日月誰能避，肯向門前著大蟲。
讀史  其七 陳普
不是二顔張許輩，故將軀命委沙塵。天生熊掌真滋味，自美自甘難告人。
讀史  其八 陳普
晏嬰白日爲讒賊，吾道何用尤臧倉。啜粥倚廬深墨面，天地不遣君齊梁。
乙未冬久雨 陳普
隴上初黄霧四垂，禾頭盡黑正淋漓。衡山自有開雲手，只在人間人不知。
程氏館燈下白菊花 陳普
燈前一陣玉胡蝶，火急教人網取看。乃是徑中白甘菊，主人移入伴清寒。
永豐疫癘事佛人多死 陳普
斗邑軍餘種未芽，斂形還葬復千車。天行底事無差擇，偏入長齋禮佛家。
路中救小魚 陳普
道逢涸轍一窮魚，氣息如絲沫尚濡。未得相携滄海去，蛙池共活諒中孚。
自哂  其一 陳普
曾騎白鶴上揚州，頭上花枝秉燭遊。樽酒邇來誰是伴，白雲收盡數峰秋。
自哂  其二 陳普
草澤行吟賦楚騷，青麻衣上俗塵多。五陵年少休相笑，戲馬臺前載酒過。
自哂  其三 陳普
鬬雞走馬醉高陽，今日歸來兩鬢霜。無限少年心上事，半簾豆雨語寒螀。
自哂  其四 陳普
古樹閒雲獨抱琴，琴聲寂靜樹雲深。相如渴死文君老，辜負題橋萬里心。
自哂  其五 陳普
世事悠悠酒幾盃，晴蒼把鏡獨徘徊。西風吹老梧桐樹，仍送新霜兩鬢來。
自哂  其六 陳普
寬博麻衣折角巾，疏慵不似少年身。白雲半枕山中午，猶夢乘槎去問津。
愛日  其一 陳普
絕妙茅齋對竹林，少年日月直千金。殷勤好與此君約，不許空移一寸陰。
愛日  其二 陳普
一寸光陰直萬錢，况兼妙質與崇年。睡魔懶祟俱驅去，要與窗駒鬬着鞭。
乙巳邵武建寧夜坐書呈諸公  其一 陳普
欲圖麟閣終形役，不過虎溪還事煩。但向暑來寒往處，十分磨鑢要無痕。
乙巳邵武建寧夜坐書呈諸公  其二 陳普
匝地彌天日用常，寂然不動已洋洋。但令正氣無參雜，立見岐山叫鳳凰。
乙巳邵武建寧夜坐書呈諸公  其三 陳普
東家丘蓄緣何息，百里奚牛爲底肥。自得三人雖損一，此心到處物無違。
乙巳邵武建寧夜坐書呈諸公  其四 陳普
鶺鴒翡翠各毛衣，未有絲麻亦衣皮。白晝不冠對妻子，要令天地撤方維。
乙巳邵武建寧夜坐書呈諸公  其五 陳普
敬身天不寬曾子，白眼人當殺嗣宗。林下脫巾仍露脚，青雲白石肯相容。
乙巳邵武建寧夜坐書呈諸公  其六 陳普
一合乾坤貯鬼神，入虛何敢謂無人。暗中射鮒誰知見，繞市青衣說與人。
乙巳邵武建寧夜坐書呈諸公  其七 陳普
南面彈琴陳蔡饑，不停晝夜迭相催。鳲鳩欲一無容僞，兄弟一家分受之。
乙巳邵武建寧夜坐書呈諸公  其八 陳普
高宗誠實夢傅說，傅說何嘗夢高宗。鮐背圖形滿天下，柴門不啟睡方濃。
乙巳邵武建寧夜坐書呈諸公  其九 陳普
長沙太傅便嘆息，華州司功輒發狂。持此身心上天去，更無可答萬夫望。
乙巳邵武建寧夜坐書呈諸公  其一○ 陳普
寄牋遥問兩司命，曾遣千金慰執鞭。拋却一川風月去，高車駟馬定何年。
乙巳邵武建寧夜坐書呈諸公  其一一 陳普
求魚指鹿共誣天，駟馬嘶聲更可憐。不下但嗔機上嫂，中庭猶有淚如泉。
乙巳邵武建寧夜坐書呈諸公  其一二 陳普
父母何曾使我瘉，自將身去狥塵埃。孔顔思孟老莊釋，萬語千言喚不回。
乙巳邵武建寧夜坐書呈諸公  其一三 陳普
投燈飛燭未爲愚，接跡紛紛是可誅。緣木得魚還有樣，便教焚却孔明廬。
乙巳邵武建寧夜坐書呈諸公  其一四 陳普
氣雲汗雨揉黄埃，不是天驅地使來。莫恃慈親無殺子，害仁已甚必爲災。
乙巳邵武建寧夜坐書呈諸公  其一五 陳普
盱豫悔成緣悔遲，往蹇來反又何疑。雞鳴一念清如水，正是籧篨可俯時。
乙巳邵武建寧夜坐書呈諸公  其一六 陳普
山龍火藻舜所置，六合可無綱與維。有室有家萬心願，聖門大禁在鑽窺。
乙巳邵武建寧夜坐書呈諸公  其一七 陳普
金明池上綠衣兒，燮理陰陽焉用之。建國立家真可怪，不栽梓漆與桐椅。
乙巳邵武建寧夜坐書呈諸公  其一八 陳普
棘圍木柵試文章，先把公卿作寇攘。往事如斯能不咎，未容盡付與斜陽。
乙巳邵武建寧夜坐書呈諸公  其一九 陳普
深山夭矯老風霜，自是光明好棟梁。不待萬牛拖挽去，不如僵柳與枯楊。
乙巳邵武建寧夜坐書呈諸公  其二○ 陳普
如山似岳起烟雲，爭柰根資故未純。整頓乾坤成萬類，要還林下洗心人。
叔文九日  其一 陳普
葱梅韭芥本同家，自入離騷竟入邪。一日露牙救桓景，千秋添得伴黄花。
叔文九日  其二 陳普
江左夷吾本勝流，晚因造膝却生愁。紫囊肯上斯人腕，敢怨離騷佩不收。
邵武泰寧途間一路海棠 陳普
萬騎連接出襄國，諸姨撩亂上驪山。道人不識紅粧面，何事扶筇過此山。
武夷一曲 陳普
虹橋一斷幾千齡，親手文公再造成。何事遊人尚迷路，亂尋無楫渡船撐。
玉女峰 陳普
暮暮朝朝此水頭，却無雨怨與雲愁。我儀何事堂堂去，極目天涯雙鬢秋。
大王峰 陳普
統攝群峰占水湄，長如翼德斷橋時。惡聲聊斷仙靈耳，赤幘空汗百世師。
隠屏 陳普
排雲觝雨立虛空，端正方嚴萬壑中。好去明堂充宁倚，不應留此伴仙翁。
仙掌 陳普
丹崖翠壁盡仙梯，不用囊中大藥資。成道無過是無欲，仙靈分曉示諸斯。
天柱峰 陳普
撐天拄地氣何雄，絕似多愁杞國翁。五曲年來添個伴，從今不復患共工。
一線天 陳普
天真道妙本無多，只費挨攤與洗磨。不見昭昭端的處，分明全體是如何。
石堂  其一 陳普
仙佛人言是一家，好分半席共煙霞。廓清摧陷儒家事，不謂青山識正邪。
石堂  其二 陳普
天威如許敢爭雄，重遣山靈費一峰。不共那邊如水火，未應抵死不相容。
石堂  其三 陳普
蕭蕭五曲片茆茨，環合群峰共護持。天下七情誰中節，武夷山石百王師。
石堂  其四 陳普
聞言驚喜是家山，朅蹙來茲遂一攀。何但名稱偶相似，宛然天壁鎖雲關。
石堂  其五 陳普
新豐雞犬路終迷，廬下濂溪非故溪。造物留人殊過當，終當結屋此雲栖。
伯循和石堂後二首復依韻  其一 陳普
晉士當年一峴山，高風千古邈難攀。浮嵐煖翠依然在，不入人間大夢關。
伯循和石堂後二首復依韻  其二 陳普
櫂歌一唱醒群迷，先有胸中九曲溪。仁智之真常瑩徹，過門不入亦山栖。
赤壁賦中四句 耳得之而爲聲 陳普
司聰坎體本來清，舉世都將貯笛箏。飽聽翛翛北窗吹，人間能有幾長庚。
赤壁賦中四句 目遇之而成色 陳普
人間何處看真色，午夜天心月滿時。無限凡夫空肉眼，凝眸决眥望西施。
赤壁賦中四句 取之無禁 陳普
竹聲梅影芰荷香，滿檐連車不是贜。無奈浮雲并糞土，百年瞬息萬人忙。
赤壁賦中四句 用之不竭 陳普
白璧黄金殺五侯，只堪揮斥不堪留。柳風梧月窗前草，此興江河日夜流。
歸鳥 陳普
紫山青嶂盡如家，負日衝烟復带霞。今古乾坤秋一幅，幾番歸鳥與栖鴉。
困王孫 陳普
養生喪死婦女手，受氣成形酒色胎。牧馬夜歸眠馬下，夢魂猶遶舊樓臺。
不解算  其一 陳普
孔桑祗是穢塵編，劉晏空誇馬上鞭。六合分明長策裏，不知劉項入關年。
不解算  其二 陳普
算來未必得盧梟，不算其如四壁蕭。大道廣居天與伍，肯將前箸亂簞瓢。
不解算  其三 陳普
管晏商斯幾揣摩，盡誇掌上有山河。當身成就憑君問，孰與顔曾孔孟多。
不解算  其四 陳普
漢初帷幄有真儒，五百餘人轍予盧。三十六宮來往處，子房終得邵堯夫。
七月六日夜雨 陳普
蒼生一一共胞胎，日夜無端心上來。半月驕陽四更雨，豳風夏校夢初回。
七夕  其一 陳普
玉果金盤開九州，人間無處匿蛛蟊。天孫今夜鵲橋畔，百億化身難得周。
七夕  其二 陳普
但把凡身小品論，不須榻頞問星辰。女郎戀別淚如雨，遑托金針度與人。
七夕  其三 陳普
欲理銀河一葉舟，不知滿架架蒙鳩。漢陰抱甕蒼顔叟，孤負今朝乞巧樓。
七夕  其四 陳普
木牛流馬無人會，元是自家心孔開。却恐如簧讒佞口，曾問天孫乞巧來。
七夕  其五 陳普
織女牽牛不隔河，儼然天娣與相摩。道心萬載如寒水，肯爲河東起浪波。
七夕後一日  其一 陳普
世間萬事但隨身，不費將迎是聖人。雨暗雲昏殷作夜，天青水碧在今晨。
七夕後一日  其二 陳普
明朝來歲總過去，密意深情幾度春。此是吾徒塵垢事，敢將上下位星辰。
中秋近願晴  其一 陳普
秋天連夕卷烟雲，似爲蓬蒿有滯人。駟馬高車無夢想，中秋但借一冰輪。
中秋近願晴  其二 陳普
借得冰輪不敢私，幾多人要露肝脾。浮雲不用欺天下，須信人間有伯夷。
中秋近願晴  其三 陳普
浩蕩無邊及物心，孔顔堯舜共弘深。柴荆一壑蒼苔合，惟幸寒蟾夜夜臨。
中秋近願晴  其四 陳普
生如螻蟻事如麻，有菜無鹽是幾家。無限容光通照處，良晨莫遣片雲遮。
中秋近願晴  其五 陳普
春風秋月久交游，少壯論心今白頭。二子倘無相棄絕，從今但乞十中秋。
願月得雨兼旬秋晹人望已切再和前韻  其一 陳普
踰浹秋晹已望雲，芭蕉一夜慰愁人。陰陽各有時中處，不可相無似兩輪。
願月得雨兼旬秋晹人望已切再和前韻  其二 陳普
雨我公田及我私，幾多風月入肝脾。天心亦似堯心細，一日之中有隩夷。
願月得雨兼旬秋晹人望已切再和前韻  其三 陳普
時雨光風總是吟，憂歡元不繫晴陰。醍醐未用踰玄酒，中節何須論淺深。
願月得雨兼旬秋晹人望已切再和前韻  其四 陳普
須識光風霽月心，愛君憂國慮民深。江南一夜千倉廩，再拜雙眸重照臨。
願月得雨兼旬秋晹人望已切再和前韻  其五 陳普
播穀栽桑復執麻，全憑雨露作人家。世間惟有心須霽，一片浮雲不可遮。
願月得雨兼旬秋晹人望已切再和前韻  其六 陳普
得意如心即勝遊，不妨對雨作遨頭。窮櫩豈暇賢明月，舉室寒衾喜有秋。
戲題趙畔道寓居壁間 陳普
疏髯荆楚青油客，踏著天根息此堂。惹得深山狂簡子，年年來此道先生。
屢省乃成  其一 陳普
務本工夫在日新，悠悠莫自老青春。課功覈實惟時敏，德業何難輩古人。
屢省乃成  其二 陳普
詩書總學本無難，年少心身莫暫閒。尺寸之功當記取，將來百仞作高山。
偶占 陳普
水邊側耳翠萄葉，陂下銷魂金步摇。何以潯陽北窗下，白雲伴宿聽翛翛。
一路海棠正開 陳普
入樵萬里海棠林，花作雲霞樹作陰。莫笑道人行此路，却懷程邵看花心。
戲呈友人 陳普
年來學道未知方，羞逐鶑花燕蝶忙。三五年加心死盡，有如魚鳥見毛嬙。
大學 陳普
致知格物最爲難，夢覺關中善惡關。若得二關俱過了，方成人在兩儀間。
中庸  其一 陳普
毛髮肌膚總道充，面前無處不相逢。爲何南北多岐士，動隔江山千萬重。
中庸  其二 陳普
一人各有一安居，方寸歸藏儘有餘。顔子一春常不出，他人日日去其廬。
中庸  其三 陳普
三綱五典不用學，旦氣清時在枕邊。未出母胎無不具，何須萬里役樓船。
中庸  其四 陳普
巨鰲山更在頭上，驪龍珠猶寄頷邊。何似一身千萬善，流行充滿地中泉。
中庸  其五 陳普
穆王八駿魚千里，漢武末年狐首丘。馳騖崩奔何日了，靈臺咫尺不回頭。
論語 首序 陳普
東魯氣勢已崔嵬，彼婦無端汶上來。天地未開堯舜運，子西晏子亦桓魋。
論語 時習章 陳普
學專復性習爲功，千五百年初發蒙。悅樂已深加不慍，此身與道始流通。
論語 孝弟章 陳普
仁民愛物本親親，有子當年見亦真。第一註中明體用，洗空千載說經人。
論語 巧言令色章 陳普
正色忠言始是人，一毫巧令獸爲鄰。本心面目無難見，識此非仁即是仁。
論語 三省章 陳普
專心於內最爲難，又主其三得大端。曾識中庸并孟子，正如江水發岷山。
論語 道千乘之國章 陳普
農田萬頃載車千，五者相因敬在先。更把敬來充拓去，四方百里已堯天。
論語 弟子入則孝章 陳普
孝弟謹信汎愛衆，親仁猶未是全功。聖賢成法事物理，都在詩書六藝中。
論語 慎終追遠 陳普
三千三百皆天秩，第一無如事死難。喪祭兩端無愧悔，民風行作舜時看。
論語 聞政章 其一 陳普
秉彝好德性彌天，一見聖人皆勃然。可惜欲心膠一世，無能期月况三年。
論語 聞政章 其二 陳普
善言善行顔閔冉，子貢依然與有之。可是晚年深性道，三年喪畢轉依依。
論語 聞政章 其三 陳普
莫貪學聖在聞言，但看威儀已燦然。無隠無言二章旨，此章蓋已具其全。
論語 聞政章 其四 陳普
盡心盡性自儀刑，得有相知道可行。萬世無窮干祿法，深勞子貢一推明。
論語 君子不器 陳普
大學真儒耻小成，一源體用要流行。當知萬物備於我，直自脩身至治平。
論語 子貢問君子章 陳普
出話誰能敢不仁，未行未足信於人。欲求內外皆無間，兌口終須後艮身。
論語 攻乎異端章 陳普
墨氏似仁楊似義，佛如美色與淫聲。刀圭烏喙甜如蜜，何况專攻欲盡精。
孟子 孟子見梁惠王 陳普
道氣凄凉七百年，招賢一舉獨非天。當場禮義難分別，回首空山重惘然。
孟子 義利 陳普
利出私情害萬端，義循天理樂而安。是非得失分霄壤，相去其初一髮間。
孟子 王道勸齊王 陳普
列國分爭幾百年，人心天命不其然。俗儒槩執春秋義，何忍斯民久倒懸。
孟子 觳觫牛 陳普
堂上一言何自發，分明太極本真存。因知忍性元皆善，利欲遮迷只自昏。
孟子 仁者無敵 陳普
仁人所在人心萃，魚爵叢淵固自歸。天命到頭還不外，東征西怨豈容違。
孟子 今樂古樂 陳普
韶濩無聲鄭衛淫，紀綱條理杳難尋。雖然古樂非今樂，又與民同無古今。
孟子 大勇 陳普
大勇非由血氣充，性情義命本來公。至剛至直純天道，逆理其間何所容。
孟子 王政 陳普
分地因天各有宜，財成輔相只當爲。相忘祿産沾濡重，皥皥渾渾自不知。
孟子 不遇魯侯 陳普
齊梁舊事慣常陳，道運湮微且莫伸。便使臧倉無阻間，魯侯未是有爲人。
孟子 不動心 陳普
見道分明了不疑，氣常無暴志常持。確乎理氣爲標準，變故艱危豈足移。
孟子 知言 陳普
識見超然地位高，人言情僞察秋毫。一些疾病生心腹，明鑑當臺不可逃。
孟子 養氣 陳普
養氣元來甚可爲，只須身與理相隨。待今自反俱無歉，直是工夫效驗時。
孟子 浩然 陳普
至剛至大莫能言，宇宙天人總一般。須是意誠心正日，本來體段始堪觀。
孟子 具體而微 陳普
道體本來無限量，其間細大競差殊。只爭思勉些微累，意必之心未絕無。
孟子 王霸 陳普
德誠已有奚容力，假僞非由力莫爲。若使桓文居萬里，不知功效竟何施。
孟子 乍見入井 陳普
乍見無從那處生，非思非勉出天真。苟無物欲相攻奪，人性如何有不仁。
孟子 天爵 陳普
利名物外奚必用，至貴無虧備自身。舍己從人徒取賤，到頭還自喪其真。
孟子 子路喜聞過 陳普
諱疾之人每忌醫，夫誰有過喜人規。仲由勇義能如此，令聞無窮百世師。
孟子 善與人同 陳普
善出於人元即性，在人在我本無殊。常人未免爲私累，上聖之心道與惧。
孟子 隘與不恭 陳普
異端豈必皆邪說，執一之偏或過中。隘與不恭如失正，到頭流弊亦皆同。
孟子 天吏 陳普
生殺存亡我敢專，德刑予奪出諸天。曰天所命惟其理，夫豈諄諄告語然。
孟子 堯舜之道陳王 陳普
自賊其君固不恭，責難陳善乃爲忠。要知堯舜夫何道，只在常言仁義中。
孟子 周公之過 陳普
過血乖離慘極刑，人情天理豈其真。天心處置非無意，故把瑕疵累聖人。
孟子 孟子去齊 陳普
女樂之行恨未忘，時人又爲去齊傷。聖賢出處常如此，道運終天孰主張。
孟子 性善 陳普
異論縱橫害已深，一言性善發天心。民彝物則依然定，多少綱常起獸禽。
孟子 文公三年之喪 陳普
性善之言一動心，至誠惻怛出天真。紛紛狗彘乾坤裏，獨有居廬啜粥人。
孟子 許行 陳普
治國兼耕豈理歟，陰謀亂政肆崎嶇。仲尼若使爲司寇，許子難逃兩觀誅。
孟子 夷之 陳普
厚葬非徒識所先，分明至愛自心根。憮然一悟奚從發，爲有良知尚未昏。
孟子 枉尺直尋 陳普
計利無非患得心，誰能枉己直於人。既甘隠忍無羞惡，氣餒如何更復伸。
孟子 詭遇獲禽 陳普
詭遇背馳先自失，丘陵之獲亦何爲。彼哉舍己狥於物，所得安能直所遺。
孟子 公孫衍張儀 陳普
虎狼縱暴互奔馳，狐魅紛紜擅肆欺。三二百年天地裏，十棚木偶弄嬰兒。
孟子 大丈夫 陳普
玉食珍羞不謂榮，簞瓢陋巷豈爲貧。亭亭當當無偏倚，宇宙綱常任自身。
孟子 孟子好辯 陳普
禽獸縱橫鬼魅多，人間岐路總差訛。當時緘口終無語，天理民彝竟若何。
孟子 陳仲子 陳普
民彝萬古在乾坤，人道寧同鹿作奔。縱使披毛兼辟穀，何能一日立人間。
孟子 聖人人倫之至 陳普
圓頭方腹一皆人，堯舜元非鳳與麟。道德文章光萬世，看來只是盡人倫。
孟子 巨室 陳普
豶豕之牙須有道，執牛之尾豈良圖。亂臣賊子乾坤裏，天地人心未必無。
孟子 仁不可爲衆 陳普
天下最强惟理義，英雄顛倒莫能爲。依依一縷人心在，天命於斯自不違。
孟子 自暴自棄 陳普
所性自來非不善，居參豚犬豈人情。昭昭日月明如鏡，瞑目甘心冒昧行。
孟子 思誠 陳普
氣形與理一齊生，誠妄相須兩並行。須是本心無走失，所存熟後自能誠。
孟子 養志 陳普
世俗養親惟口體，誰能養志若曾參。至誠順適無違昲，爲是心其父母心。
孟子 格非 陳普
糾繆繩愆皆末務，徒勞事事與之爭。非心格盡常於道，本正源澄萬派清。
孟子 舜大孝 陳普
暮雨梧山淚滿襟，皇天珍重意尤深。一時瞽瞍烝烝乂，萬古人間慈孝心。
孟子 赤子之心 陳普
真淳未鑿本諸天，飲食啼號所性然。情欲不生無外誘，聖人之質自渾全。
孟子 自得 陳普
勿助勿忘隨所事，潜心積慮孰加功。待須默識心融後，左右逢原觸處通。
孟子 博學反約 陳普
事理紛紛未易窮，其間脈絡要通融。能於博處知其約，漸次收功一貫中。
孟子 由仁義行 陳普
聖心仁義相爲一，行動無非個裏來。已自不思并不勉，曷嘗著意爲安排。
孟子 禹湯文武周公 陳普
千聖相承惟道一，憂勤惕厲意尤深。至誠之理元無息，有息良非天地心。
孟子 詩亡春秋作 陳普
鄭衛聲中聽雅歌，父仇莫奈母恩多。無人出任綱常主，空有乾坤著羽毛。
孟子 私淑 陳普
百有餘年澤未窮，寒潭秋月寸心同。尼山想像人如玉，夜半相逢夢寐中。
孟子 行所無事 陳普
天理須殊本自然，自然天道合無天。一毫小智生穿鑿，所性之真已弗全。
孟子 終身之憂 陳普
冠屨昂昂數尺軀，聖賢無我意何殊。伊人德業光天地，在我寧甘食粟夫。
孟子 易地皆然 陳普
今古無過只一中，隨時適變不相通。聖賢心術無偏倚，事業雖殊道則同。
孟子 齊人妻妾 陳普
簞瓢門柝不堪貧，奴婢甘心自屈身。駟馬高車光郡國，看來等是乞墦人。
孟子 終身慕父母 陳普
外物安能亂本真，終天眷慕受恩深。大人所在元無壞，不失初來赤子心。
孟子 憂憂喜喜 陳普
骨肉真情出不期，捐階蓋井我何知。風埃滿目閒來往，天性曾無一點疵。
孟子 禪繼 陳普
處變安常兩不同，聖心天地與爲公。要知授受精微處，不問親疎共一中。
孟子 有庳 陳普
弟兄小忍與堪憐，公義私情獲兩全。管叔若教封有庳，如凶凶罪豈無偏。
孟子 放太甲 陳普
未道鳴條作網羅，近來亳邑轉偏頗。嗣君可到先王墓，爲問南巢事若何。
孟子 要湯 陳普
畎畝一身堯舜樂，幡然堯舜在君民。別無鼎俎要湯具，爲有華勳道在身。
孟子 百里奚 陳普
貧來芻牧竟何疑，只是要秦一事非。爵祿無心殊已久，誰能白首戀輕肥。
孟子 大成 陳普
任與清和猶是器，偏於所執不相通。大成之德該全體，萬理同歸一貫中。
孟子 貴貴尊賢 陳普
貴貴如天禮極隆，無人更識下賢風。豈知坤位居乾上，天地之交泰道通。
孟子 天位 陳普
天位待賢良有以，理天之物治天民。近來職掌歸西邸，不是朋親即富人。
孟子 獵較 陳普
道體從宜無害義，不容外物獨違時。未能槁食并泉飲，咽李哇鵝豈可爲。
孟子 爲貧而仕 陳普
君子入官須事道，仕而非道似非常。抱關擊柝雖卑賤，職分終然不可忘。
孟子 尚友 陳普
賢聖雖亡心不死，詩書所在即其人。大人取友無今古，天地中間一性真。
孟子 杞柳 陳普
梓漆椅桐質本奇，用而爲器始皆宜。倘令杞柳非柔順，未必桮棬可得爲。
孟子 湍水 陳普
湍水縈迴隨所决，亦須順道乃從流。若非所性元趨下，料可東西决得不。
孟子 生之謂性 陳普
理氣雖然不可無，形而上下有精粗。槩將動作名爲性，天地同爲牛馬區。
孟子 義外 陳普
所長之人雖在外，敬之之道自中推。可憐告子灰心久，禮物昏迷不自知。
孟子 食色性也 陳普
食色雖然人固有，原於形氣所由根。苟徒即此名爲性，太極之真已弗存。
孟子 有物有則 陳普
大而天地無邊際，細入無倫極眇綿。一器之中涵一理，隨其所在莫非天。
孟子 理義悅心 陳普
芻豢膏粱嗜不休，悅心之樂孰能求。倘知禮義真滋味，陋巷簞瓢豈足憂。
孟子 牛山 陳普
氣化流行出一元，生生之理自天根。倘無斤斧牛羊累，觸處均沾雨露恩。
孟子 夜氣 陳普
氣無所帥任崩奔，東騖西馳利欲昏。人事才停機械息，天心無間本真存。
孟子 一暴十寒 陳普
一粒微陽稍兆和，嚴凝莫奈雪霜多。天人勝負爲消長，造物其如所息何。
孟子 舍生取義 陳普
義在甘心自殺身，人情天理此爲真。誰能出段乾坤裏，長作偷生負罪人。
孟子 求放心 陳普
放豚無迹競西奔，著意追求孰用功。惟必操存能主敬，依然不離這腔中。
孟子 養小失小 陳普
爲堯爲舜配三才，功用都從此處來。顛倒反爲饑渴想，迷輕失重亦堪哀。
孟子 心官則思 陳普
心嚴內主役群形，百體欽承順令行。若失所思隨欲動，反爲形役自紛爭。
孟子 天爵 陳普
天爵在人非我有，重輕取予係於人。要知良貴人難奪，德義尊榮本自身。
孟子 仁熟 陳普
雖然仁道係心根，熟處工夫在所存。惟是日新常不息，取之左右自逢原。
孟子 堯舜之道孝悌 陳普
堯舜巍巍道極隆，豈徒行止疾徐中。事親敬長根天性，愚智由來一本同。
孟子 生憂患死安樂 陳普
路向平夷多折軸，或因危阻遂安全。吉凶豈必皆由命，畏玩之中各有天。
孟子 盡心知性 陳普
心具良知所性根，若非窮理亦能昏。心須物格無餘藴，藩蔽開除本體存。
孟子 存心養性 陳普
心體能存無走作，油然義理自中生。更無物欲相攻伐，萌蘗欣欣競向榮。
孟子 事天立命 陳普
窮理知天所性全，存而順事沒而安。保全是理無容失，所受於天或可還。
孟子 正命 陳普
脩身盡道素無愆，變故之來出自天。比死見刳申子死，亦皆義理所當然。
孟子 萬物皆備 陳普
一性之中兼萬善，人人無欠亦無餘。倍蓰什伯相爲遠，性分之原豈有殊。
孟子 人不可以無耻 陳普
耻字在人爲甚大，根心羞惡不容無。所存所失分岐路，爲跖爲堯遂兩途。
孟子 過化存神 陳普
德既能明效自充，黎民皥皥變時雍。神功妙用渾無迹，只在純而不已中。
孟子 良知良能 陳普
孩提親長根天性，堯舜由來共一初。情欲既趨天者滅，反疑性惡復何如。
孟子 天民 陳普
皇天賦予各成形，萬理兼該備自身。所謂天民非有別，能全所賦以爲人。
孟子 不愧不怍 陳普
己私凈盡復何爲，觸處逢原與理隨。心廣體胖無所累，浩然之氣未嘗虧。
孟子 執一 陳普
事理紛紛千萬億，豈容執一以爲中。聖賢心術無偏倚，只在能權識變通。
孟子 井未及泉 陳普
井深九仞已勞功，未及於泉等是空。學問垂成還自棄，有爲何異不爲同。
孟子 踐形 陳普
理苟非形何以具，有形有象即其郛。非能盡性充乎體，空守人間血肉軀。
孟子 時雨之教 陳普
善教惟迎欲發機，神方啟沃妙乎時。沛然化境無留滯，弄月吟風自不知。
孟子 親親仁民愛物 陳普
仁體雖然無不愛，當知貴賤與親疏。誠心應物寧容僞，天性由來一本真。
孟子 當務爲急 陳普
道之所貴通全體，何暇區區旋較量。惟是綱維無所作，千條萬目自分張。
孟子 仁者人也 陳普
真精二者合而凝，形氣中涵太極真。道即是身身即道，從來道外本無身。
孟子 山徑 陳普
山徑之行才不用，依然茅{艹/槩}是荆榛。人心頃刻無容放，稍或遺忘欲遂生。
孟子 養心寡欲 陳普
心體自然安用養，多因迷欲易成昏。但能寡欲無私累，本體清明理自存。
孟子 善信美大 陳普
善得於心皆實有，本根植立已無虧。美而且大并神聖，熟後工夫出不期。
孟子 聞知 陳普
神知不在見知聞，氣化流行一本存。軻後誰言無復有，遺歌依舊起龍門。
毛詩 甘棠 陳普
一時决訟憩棠陰，底事南人惜到今。德化及人仍及樹，止緣當日本根深。
毛詩 桃夭 陳普
一樹夭夭灼灼華，滿前萬善意無涯。春風比屋宜家子，誰識樞機在一家。
毛詩 小星 陳普
名分存存不敢忘，衾裯來往幾星光。尊卑高下雖天秩，小紀終須屬大綱。
毛詩 綠衣 其一 陳普
正色吁爲間色侵，凄風絺綌自悲吟。酌中循理聊區處，底事先賢共此心。
毛詩 綠衣 其二 陳普
人倫萬變若輪雲，一片天心久負人。但把綠衣篇細看，末章意思藹如春。
毛詩 柏舟 陳普
身似柏舟無倚著，心非席石可推移。威儀不被憂心亂，始信生民有秉彝。
毛詩 谷風 其一 陳普
從一真心出自然，每於勤苦見貞堅。細看行道遲遲處，足驗民彝得自天。
毛詩 谷風 其二 陳普
幾年游泳與方舟，一旦同心友作讎。苦是人心多阻隔，滿前珠玉不知收。
詠史 有虞氏 陳普
天生瞽瞍非無意，帝降娥皇更有心。萬點歷山烟雨泪，後來化作幾曾參。
詠史 夔垂 陳普
卿雲華月麗衣裳，摶拊初登下鳳凰。竹矢區區天亦愛，河圖相伴到成康。
詠史 夏后氏 陳普
執法庭堅亦太堅，兩朝竊負總無緣。何人有子如崇伯，祓滌犁牛陟配天。
詠史 伊尹 陳普
萬物權衡在有莘，孰稱社稷與君民。君王亦有桐宮去，寄語南巢莫怨人。
詠史 泰伯 陳普
斷髮雕肌費一軀，岐陽萬國布黄朱。仲雍不解兄深意，季歷携昌亦到吳。
詠史 周公 陳普
仲尼齒髮正强時，夜夜神交似故知。話到子孫郊禘處，幾回對榻共攢眉。
詠史 尚父伯夷 陳普
春來秋葉在枯枝，底用端蓍更拂龜。二老東來元並轡，馬前何害不相知。
詠史 齊桓公 其一 陳普
關雎澤竭自師陘，直到瓜丘燼六經。戶外流蟲爭掩鼻，當年已作鮑魚腥。
詠史 齊桓公 其二 陳普
葵丘霸氣若虹霓，東略何緣遽不知。宰孔晉侯相遇處，齊桓已作在床尸。
詠史 老子 陳普
瓜葛非徒李世民，牽藤引蔓百千身。周時柱下霜眉客，今作書符呪水人。
詠史 季札 陳普
鸑鷟無聲皇極差，消磨人物百千家。姑蘇無限騷人楚，不罪延陵罪浣沙。
詠史 孔子 陳普
絕糧之慍鮮知德，浮海之喜無取材。子思孟軻緣底事，列之舜禹與顔回。
詠史 宋共姬齊孝公夫人 陳普
火來秉節正如山，茀喪何心在世間。身似泥沙心似玉，水中火裏即渾閒。
詠史 荀息 陳普
三怨盈朝積不舒，奚齊卓子釜中魚。區區荀叔若乳嫗，智略無稱信有餘。
詠史 屈原 陳普
仲尼死後百年期，定把離騷繼四詩。占斷江南烟雨綠，歷山窮子與湘纍。
詠史 豫讓 其一 陳普
義士忠臣不二君，漆身吞炭欲成仁。若謀委質求親幸，又抱奸心賊大倫。
詠史 豫讓 其二 陳普
幾多礪節與輕生，猶有絲毫在利名。青史千年惟豫子，誠心大義最分明。
詠史 豫讓 其三 陳普
荀息無裨晉獻公，豫生如許智宗空。古人才德難求備，大節初心要始終。
詠史 豫讓 其四 陳普
三晉崢嶸虎戰墟，中涓學語正坑儒。石家禮法從何出，甲乙諸郎盡鯉趨。
詠史 廉頗藺相如 陳普
長年霜骨白皚皚，廉藺羞顔似濕灰。白起殺心如未謝，二家隨璧獻章臺。
詠史 子思 陳普
俎豆迂疏仁義遲，上傳下授統如絲。薦才莫訝非家法，救世寧無爛額時。
詠史 即墨大夫 陳普
清淺蓬萊幾度桑，紛紛斫石底心腸。項梁劉季相逢日，即墨大夫頭未霜。
詠史 戰國 陳普
千秋萬古定于一，豈有乾坤屬虎狼。六印蘇秦壽如石，山東終作一阿房。
詠史 太史敫 陳普
戰國紛紛似亂麻，釣絲誰記舊穠華。召南禮樂棲何許，故莒城中太史家。
詠史 赧王 陳普
世歷綿延四百秋，死蚿枯竹附諸侯。末年隆準生豐沛，誰道嬴秦是繼周。
詠史 商鞅 陳普
此天此地此經文，學者何嘗溺所聞。盡道李斯焚典籍，不知吹火是商君。
詠史 秦皇 其一 陳普
閔道飛翬拂若枝，東門看日浴咸池。生前有力移天地，死後無人予席帷。
詠史 秦皇 其二 陳普
江神返璧事何新，海若湘君亦伐秦。一炬東來燒不了，更勞墓上牧羊人。
詠史 李斯 其一 陳普
太華終南只磨青，渭流一日肯爲涇。豺狼不食茅焦肉，水火安能熄六經。
詠史 李斯 其二 陳普
拋却韓盧把虎騎，諸生莫訝正忙時。魚龍不隔蓬萊路，方有東門逐兔期。
詠史 李斯 其三 陳普
李斯何敢妄坑儒，但作逢君固位圖。造物欲爲儒報德，故教草草殺扶蘇。
詠史 蒙恬 陳普
劈碎崤潼坼太行，才通腥鮑到咸陽。地后山靈思報德，故教蒙毅去輼輬。
詠史 鄒衍 陳普
六月咸陽霜亦飛，五行正是水昌時。族秦自有談天衍，不用陶朱與仲尼。
詠史 漢高帝 其一 陳普
氣力才勝野外儀，情懷頗樂漢中兒。兩生禮樂留侯箸，此事而翁却自知。
詠史 漢高帝 其二 陳普
詩書禮樂敢忘欽，自是而翁力不任。莫把溺冠輕議論，要觀過魯太牢心。
詠史 漢高帝 其三 陳普
煨燼三王不復收，子孫大辱辟陽侯。無邊智力皆騎虎，高絕還能四百秋。
詠史 漢高帝 其四 陳普
金創可愈不容醫，應念丁公相戹時。不頼西風吹楚卒，千龍萬虎亦何爲。
詠史 漢高帝 其五 陳普
扶創裹血過家鄉，四顧何人守四方。梁楚淮南殘一國，山河爭屬將狼羊。
詠史 漢高帝 其六 陳普
羽未禽時膽屢寒，羽禽不得一朝閑。卯金四百年天下，却在雙娥一笑間。
詠史 漢高帝 其七 陳普
一带陰山浪引弓，運移婚媾一朝通。英雄白首消磨盡，甘與梟雛作婦翁。
詠史 漢高帝 其八 陳普
欲來不解自操持，白日明庭抱愛姬。世降的從何處起，醉眠王母二家時。
詠史 呂后 陳普
酌酖樽前氣似虹，朱虛酒令却相容。王陵平勃渾無策，安漢當年一觸龍。
詠史 項羽 其一 陳普
齊王元在籍軍中，萬馬朱幩照海紅。垓下相逢揕掩袂，更何面目見江東。
詠史 項羽 其二 陳普
試手襄城意未怡，赤城稍覺味如飴。必亡定死終無救，斷自朱殷海岱時。
詠史 項羽 其三 陳普
牧羊義帝實妨賢，猶有三綱共畏天。樹楚擊秦宜奮發，惡名何事苦爭先。
詠史 項羽 其四 陳普
倚强恃力却誣天，一樣人心萬萬年。廣武十條逃得過，烏江政自不須船。
詠史 項羽 其五 陳普
梟性狼心亦有常，青齊仍復似咸陽。遺黎到處無餘類，欲爲何人作霸王。
詠史 太公 陳普
山河如許但凄凉，恰似新豐太上皇。千古漢高真磊落，片言脫口幸咸陽。
詠史 田橫 陳普
宗族幾爲孔子焚，爲秦未幾又爲塵。田橫更欲橫河岳，不把英雄讓與人。
詠史 蕭張 其一 陳普
漢高禮義入陵夷，械到蕭何更有誰。惟有子房雲外客，不稱名字冠當時。
詠史 蕭張 其二 陳普
晦迹功曹不受徵，興亡事已若丹青。世間儘有文章客，誰信龍蛇尺蠖形。
詠史 張良 其一 陳普
乳口摇牙向白蛇，一朝電拂博浪沙。下邳不得編書讀，帷幄何妨佐漢家。
詠史 張良 其二 陳普
撩亂龍蛇掌上爭，罷來閒掉四先生。一棚兒女皆烟散，留得松風萬古清。
詠史 張良 其三 陳普
本是山東忠孝門，卯金社稷暫相煩。君王良會青雲意，長樂鍾中無一言。
詠史 張良 其四 陳普
太公行輩赤松流，伍叔孫通了不羞。好謝君王深體識，不將身後累劉侯。
詠史 蕭何 陳普
三人斷盡楚關梁，一詘雄吞十七王。高帝功臣總功狗，漢家無爵賞蕭張。
詠史 韓信 其一 陳普
良日登壇計策行，酸醎甘苦共盃羹。不須握手師陳豨，脩武高眠已合烹。
詠史 韓信 其二 陳普
群龍共帝牧羊兒，縞素能開四百基。蒯徹亦生天地裏，欲將口舌奪民彝。
詠史 韓信 其三 陳普
蹀血中原不用驕，論功何似禹乘橇。始終兩漢無留葛，誰與塵編慰寂寥。
詠史 曹參 陳普
人彘風腥起兩宮，艾豭歌唱滿秦中。酒壺不但容齊獄，時事方宜用蓋公。
詠史 四皓 陳普
長樂巵前露雪眉，巖花亂笑出山時。有人拍手瓜田裏，來往青門總不知。
詠史 兩生 陳普
少年賈誼空多口，老大申公繆一行。曾識當年二君子，閉門不受叔孫生。
詠史 叔孫通 陳普
劉項權將作狗偷，誰能撩虎又摩頭。漢王不是坑儒主，頸血依依是可羞。
詠史 楚元王交 陳普
荒蕪新語不堪聽，猛士凄凄北鄙聲。楚醴不延風雅客，詩書猶未脫秦坑。
詠史 伏生 其一 陳普
撐腸拄肚總聱牙，漢室龍興髮乍華。掌故不來光景暮，尚書再火伏生家。
詠史 伏生 其二 陳普
嬴蹶劉興齒舌存，百篇大義儘堪聞。孝文無意脩王制，古典重遭伏勝焚。
詠史 文帝 其一 陳普
二兒並轡入公門，博局紛紛啟禍原。不及賈生何處是，弗將禮法教兒孫。
詠史 文帝 其二 陳普
性習由來係正邪，古今誰不道蓬麻。無人說與吹簫相，竇薄淮劉本一家。
詠史 文帝 其三 陳普
鄧氏銅錢張武金，至公終淺愛終深。東西兩子皆稱蹕，未饜憐兒老嫗心。
詠史 文帝 其四 陳普
睢陽東苑三百里，中山後宮三百人。漢家制度無窮極，僅有寬仁不是秦。
詠史 文帝 其五 陳普
文杏沙棠代代殃，露臺不作作阿房。古來堯禹卑宮室，不爲丹朱與太康。
詠史 周亞夫 陳普
西來三十六將軍，業業孤城勢欲焚。細柳不逢豪傑主，當時已驗口從文。
詠史 李廣李陵 其一 陳普
茂陵無奈太倉陳，槐里家傳本助秦。萬落千村荆杞滿，隴西桃李亦成薪。
詠史 李廣李陵 其二 陳普
祈連天幸時難再，槐里侯封命已奇。文景餘波涓滴盡，延居數出欲何資。
詠史 景帝 其一 陳普
宗廟誰開內使門，臨江依樣又穿垣。愛妻嬌子如泥土，晁錯何知獨恃恩。
詠史 景帝 其二 陳普
賜帛寬租澤未休，四方緩急有條侯。餘威不頼刳蛇劍，倉卒誰梟老濞頭。
詠史 賈生 其一 陳普
衣綈英主首祠汾，他日燕齊盡羨門。玉漏聲中聞底事，反將前席待新垣。
詠史 賈生 其二 陳普
落日長沙被鵩驚，愁來强把死生輕。洛陽才子何多涕，太息沾襟過一生。
詠史 賈董 陳普
賈董聲名甲漢儒，到頭事業有差殊。五年大傅何飄忽，不告梁王肆夏趨。
詠史 晁錯 陳普
誰人能奪伯氏邑，何德敢隳三子都。內史自侵漢家廟，未須削楚更衰吳。
詠史 張釋之 其一 陳普
瓦器山陵刑措時，釋之而後固無之。公車不作他年計，聊使君王識教兒。
詠史 張釋之 其二 陳普
帝舜登天四海臣，可憐生殺不由身。持平第一張廷尉，更聽君王誤殺人。
詠史 張釋之 其三 陳普
塵編今古幾咿嚘，多少君王共御囚。自古君難臣不易，釋之片語悮千秋。
詠史 武帝 其一 陳普
二十嫖姚風火飛，鑾輿夜夜過焉支。茂陵不費凌雲氣，解見蟠桃著子時。
詠史 武帝 其二 陳普
鼎食諸公盡鼎烹，閭閻豪傑劍縱橫。帝王自擊南山豕，慚愧端非聽董生。
詠史 武帝 其三 陳普
生子曾知置齊魯，自身却愛受何羅。六鰲不戴林光瑟，覆轍相尋似火蛾。
詠史 武帝 其四 陳普
商車不足算緡來，桑孔咸陽悉茂材。一撮茂陵無覓處，建章門戶至今開。
詠史 武帝 其五 陳普
先帝齋宮內弄兒，阿嬌金屋篡歌姬。披香博士真才子，劉氏家傳却未知。
詠史 武帝 其六 陳普
幾多愛子出蕭關，山積胡沙骨未還。好把望思臺上淚，隨風北去灑陰山。
詠史 武帝 其七 陳普
文帝端能殺少翁，景皇不解斬常融。正心數語深加意，位在三皇五帝中。
詠史 武帝 其八 陳普
起上林苑賞方朔，發會稽兵惜虎符。君側此時三四輩，盍移東海換江都。
詠史 武帝 其九 陳普
狄山不能居一障，公孫請專事朔方。尊榮衛霍家山岳，冷淡申轅頭雪霜。
詠史 武帝 其一○ 陳普
五十餘年四海波，建元三載盡征和。中央寸土纔無血，沃日澆天瓠子河。
詠史 汲黯 陳普
東北民思虀主父，西南人欲粉唐蒙。漢家社稷何依倚，黯直粗疏一病翁。
詠史 夏侯勝 陳普
夏葛冬裘事已殊，茂陵禮樂議何迂。去周未遠真淳在，莫把公孫例漢儒。
詠史 董仲舒 其一 陳普
好古劉安豈逆儔，左吳枚赫滿諸侯。仲舒到處皆狼虎，妥帖馴良獨到頭。
詠史 董仲舒 其二 陳普
鶴髮東宮體孝文，明堂服色謾云云。力行到底終何似，不逮躬行萬石君。
詠史 董仲舒 其三 陳普
孟軻死後惟董子，道義兩言擴古今。性善七篇何落落，千秋不遇一知音。
詠史 申公 陳普
片言不合去何遲，又似當年在楚時。束帛蒲輪無報效，至今天子不迎師。
詠史 霍光 其一 陳普
井田學校竟終天，鹽鐵舟車訖萬年。隔絕古今蕭與霍，空勞孔壁出塵編。
詠史 霍光 其二 陳普
幾度咸陽累積尸，盡緣丘冢似焉支。覆車愁殺張車騎，印綬臨身必十辭。
詠史 張湯公孫弘 其一 陳普
張湯絕似公孫子，一樣奴顔裹禍心。不頼汲生如日月，漢廷誰與破幽陰。
詠史 張湯公孫弘 其二 陳普
漢武秦皇代有儔，姦人常緩釣魚鈎。公孫不但能牽縱，巧計猶工毒上流。
詠史 張湯公孫弘 其三 陳普
茂材異等竟無聞，教耨明耕却有人。能旱能風須記取，漢家元氣太宗仁。
詠史 張湯公孫弘 其四 陳普
漢朝獨有舒與黯，何物梟心欲食之。六經千載無生氣，斷自齊人作相時。
詠史 主父偃 陳普
當年齊趙倚黄昏，曾嘆蒙恬滅子孫。一日上天沾五鼎，依然蜚粟度龍門。
詠史 倪寬 陳普
親媚張湯似謁居，阿諛天子過相如。漢儒箇箇公孫子，不墜遺經一仲舒。
詠史 張騫 陳普
風沙霜雪十三年，城郭山川萬二千。漢馬死亡宛馬到，萬人怨怒一人憐。
詠史 張敞 其一 陳普
西漢長安周鎬京，終南天秀八流清。趙張無異曹參醉，總不能平二國爭。
詠史 張敞 其二 陳普
章臺陌上試金鞍，文君鏡中描遠山。黄霸功隳王吉老，五日京兆得偷閑。
詠史 衛青 陳普
丞相含沙作短狐，直言長揖黯何孤。相容幸有兩人在，帝與侯家老騎奴。
詠史 金日磾 其一 陳普
騋皇千萬去無歸，博得麒麟作廄廝。一片獸心猶自在，建章殿下食其兒。
詠史 金日磾 其二 陳普
牽馬胡兒共擁昭，同功同德不同驕。麒麟閣上塵埃面，羞見芬芳七葉貂。
詠史 東方朔 陳普
宣室不令容董偃，却容臯朔與相如。當時有意清君側，雞鞠詼諧總合誅。
詠史 申屠嘉 陳普
漢四十年幾丞相，蹶張丞相冷如冰。兩京禮樂何堪自，薄有申屠與宋弘。
詠史 蘇武 陳普
伏匿窮廬煖意回，子卿一夜夢陽臺。歸來不與曾孫議，未必麒麟生面開。
詠史 黄霸 陳普
鳳凰不一到尼山，獨爲宣皇不少慳。圖畫紛紛上麟閣，五年宰相獨何顔。
詠史 王褒 陳普
彭祖呼噓不可爲，碧雞使節豈堪持。區區含糗羹藜厚，聊似相如衣錦時。
詠史 趙充國 陳普
五萬消磨作四千，羌人殺盡漢人全。並生雖愧征苗旅，比似嫖姚却大賢。
詠史 河間獻王 陳普
禮樂將興漢德凉，活麟天把付鉏商。周官千載埋黄壤，兩漢如今幾獻王。
詠史 中山靖王勝 陳普
樛木螽斯耳未聞，中山無屋貯兒孫。臨分自灑黄泉淚，不在區區骨肉恩。
詠史 宣帝 其一 陳普
不將法律作春秋，安得河南數國囚。莫道漢家雜王霸，十分商鞅半分周。
詠史 宣帝 其二 陳普
鬬雞走狗登皇極，覽德毛從何許來。漢室欲開新室業，王陽分合守蒿萊。
詠史 宣帝 其三 陳普
渭橋夾道上瑶巵，甲館畫堂開禍基。甘露三年造新室，不關飛燕入宮時。
詠史 宣帝 其四 陳普
孝宣不召山陽守，痛在糟糠不下堂。家國莫先笞己子，漢人空識抱成王。
詠史 宣帝 其五 陳普
使民澒澒哭韓楊，郡國紛紛上鳳凰。太子好儒幾坐廢，王陽何用苦談王。
詠史 丙吉 陳普
汙茵馭吏習邊方，阿保宮人畏霍光。丞相馬前人蹀血，病牛何足累陰陽。
詠史 魏相 其一 陳普
賈生晁錯總佻輕，博陸營平亦好兵。地節三年誰作相，胡天漢地各春生。
詠史 魏相 其二 陳普
人倫大變歲二百，蕭曹以來誰在心。相業更生王吉疏，文學春秋猶未深。
詠史 魏相 其三 陳普
趙禹張湯網未收，外人董偃化方流。丞相但看漢故事，何但宣皇不用周。
詠史 元帝 陳普
事在兩疏心眼裏，身居石顯掌握中。師傅不能爲作主，更生空自抱孤忠。
詠史 蕭望之 陳普
石顯深持兩世樞，尚書何苦戀中書。九原若遇韓延壽，祇共咨嗟嘆兩疏。
詠史 匡衡 陳普
鋪陳治道本群經，無愧更生與董生。不頼王尊作鳴鳳，欺天一點未分明。
詠史 貢禹 陳普
殺傅囚師不敢言，姦人致意遂昏昏。明經潔行人如夢，莫把優游議孝元。
詠史 王昭君 其一 陳普
昭陽柘館貯歌兒，恨殺陳湯斬郅支。胡草似人空好色，春光不到二閼氏。
詠史 王昭君 其二 陳普
寧胡名號正當時，且有安棲得哺兒。胡草似人空好色，青青合爲故閼氏。
詠史 王昭君 其三 陳普
出嫁氈裘得幾時，昭陽柘館貯歌兒。蛾眉莫怨毛延壽，好怨陳湯斬郅支。
詠史 王昭君 其四 陳普
呼韓骨冷復雕陶，夜夜穹廬朔月高。爲問琵琶絃底話，得無一語訴腥臊。
詠史 王昭君 其五 陳普
甫出車延玉座傾，黄金無復贖娉婷。騷人更望胡人返，不識松楸拱渭陵。
詠史 成帝 陳普
元帝齋宮納弁兒，阿嬌金屋篡歌姬。披香博士多才學，劉氏家傳有未知。
詠史 劉向 陳普
白虎明光奏五侯，帝鄉寥隔在溫柔。甘泉太乙重招起，聊答青藜照白蘋。
詠史 辛慶忌 陳普
虎豹深宮風自寒，未央前殿拜呼韓。二邊無事將軍老，猶得餘閒救比干。
詠史 彭宣 陳普
法度名儒奉束脩，帝師禮數亦宜優。公卿股慄朱雲劍，白首門生忍不羞。
詠史 劉歆 陳普
秀國師公雄大夫，梓枝何用歎扶疏。劉歆父子無瓜葛，何怪昌言毀仲舒。
詠史 揚雄 其一 陳普
展禽未必非龔勝，孤竹猶將笑薛方。可怪揚雄非桀犬，一生終倚桀門牆。
詠史 揚雄 其二 陳普
德宅神庭孰與遊，董賢舜禹莽伊周。餘腥用盡桐江水，重費寒潭九曲流。
詠史 光武 其一 陳普
腹上能容嚴子陵，面前何不著韓歆。迭興知與人何事，隴蜀纔平便易心。
詠史 光武 其二 陳普
赤符交錫帝心移，不似初來岸幘時。浪泊壺頭終落落，羊裘男子殆先知。
詠史 光武 其三 陳普
丙夜沈沈講未停，故人重話舊時燈。半篇說命良依約，舜典周官總未曾。
詠史 光武 其四 陳普
經邦論道職何卑，又是前朝賣餠兒。十亂五臣無煖席，三王四代是何時。
詠史 光武 其五 陳普
金匱哀章正共哀，又將符命議靈臺。太山千古黄泉路，底事鑾輿愛上來。
詠史 祭遵 其一 陳普
東山紀律久無聞，鉦鼓纔鳴玉匣塵。牧野再逢諸葛亮，兩階重見祭將軍。
詠史 祭遵 其二 陳普
琤琤壺矢柳營春，十萬貔貅不動塵。世祖功臣三十六，誰爲韋袴布衣人。
詠史 明帝 其一 陳普
後宮任姒古今希，前殿絃歌鳳已知。孔子孟軻真薄命，不生建武永平時。
詠史 明帝 其二 陳普
盤木白狼紛貢毛，龜茲侍子薦蒲萄。滿朝虎拜南山壽，無一人能作旅獒。
詠史 桓榮 陳普
明帝天姿可禹湯，周公不夢夢空王。當年紫綬金章客，何德何功坐太常。
詠史 班超 陳普
三十六人撫西域，六頭火炬走匈奴。古今參合坡頭骨，盡是離披見鶻烏。
詠史 賈逵 陳普
經術何曾得暫行，漢家空有表章名。石渠但把雷霆壓，焉用低帷鑿壁生。
詠史 李膺范滂 陳普
鳳麟自古待明時，蟣虱何堪論是非。可是首陽可埋骨，爭知人怨首陽希。
詠史 郭林宗 陳普
餞郭林宗數千兩，哭陳太丘三萬人。河上紛紛皆折角，不知一一是黄巾。
詠史 盧植 陳普
泓泓眸子許淵渟，不見蛾眉只見經。未似馬家親子婿，終身不踏絳紗庭。
詠史 皇甫嵩 其一 陳普
幾多孟德總欺孤，底事山頭獨望夫。不聽閻忠聽梁衍，未應魏闕便當塗。
詠史 皇甫嵩 其二 陳普
忠臣如夢復如癡，不遣張溫獨失機。爲問義真何面目，洛陽宮殿作灰飛。
詠史 何進 陳普
龍驤虎步反狐疑，解事陳琳却似癡。滅火不關千里草，漢家社稷付屠兒。
詠史 王允 陳普
事成一讓一矜功，一吉分明對一凶。青瑣門前招不去，相期猶不負林宗。
詠史 蔡邕 其一 陳普
不際明時論石渠，空將薄命仕鴻都。天公似把詞人戲，父死然臍子墜胡。
詠史 蔡邕 其二 陳普
萬歲黄金欲散時，柯亭風笛尚堪吹。一時謀卓人無數，不遣中郎一箇知。
詠史 蔡邕 其三 陳普
百日慈明位上台，三朝何害歷三臺。伯喈隨逐金華蓋，也爲諸公衮衮來。
詠史 管寧 陳普
中州白日虎狼嗥，越海鯨鯢更浪高。化日尺書歸故里，依然逃董不逃曹。
詠史 華歆 陳普
拈起黄金豈可疑，斬關發壁復何爲。遼東不洗巢由耳，痛切初年割席遲。
詠史 邴原 陳普
無數潜龍不肯藏，炎精展轉遂無光。間關鯨海緣何事，更問遼東作范滂。
詠史 孔融 陳普
一身撐拄漢乾坤，無那危時喜放言。不受禰衡輕薄悮，未容曹操駕金根。
詠史 左承祖 陳普
漢室猶餘北海城，左生何懼便怔營。至令魯國奇男子，反得當年殺士名。
詠史 禰衡 陳普
銅雀羅紈涴汗青，芳洲鼓史骨如生。羯奴礌落若日月，大雅那堪禰正平。
詠史 劉虞 其一 陳普
曲蓋華旗起益荆，幽州臣節獨分明。漢家福分無周旦，天遣忠賢不習兵。
詠史 劉虞 其二 陳普
疽潰中平甲子年，蒲蠃桑椹亦蕭然。幽州別是神仙土，穀石人間三十錢。
詠史 劉表 陳普
無正文。
詠史 袁紹 其一 陳普
弟北兄南競效尤，鄴中半鄴半青州。身分家裂無全理，終使遼東送二頭。
詠史 袁紹 其二 陳普
田豐襲許計非良，沮授安民策最長。己克百安牢按甲，足鞿曹操到分香。
詠史 袁紹 其三 陳普
許中四面盡仇讎，曹弱袁强正是愁。一日四州都奉予，安閑猶遣定徐州。
詠史 田疇 陳普
徐元宛似歷山中，義氣人間窄不容。不爲犬羊殘士類，肯教曹操識盧龍。
詠史 臧洪 陳普
帝家安邑棘籬中，賊靡奸渠四面雄。漢士當時惟北海，一朝青史見臧洪。
詠史 審配 其一 陳普
謀袁大似爲曹謀，却道辛毗破冀州。五夜鄴溝深二丈，袁公神武一時休。
詠史 審配 其二 陳普
獨擁殘兵守鄴城，佇儒袁尚去擒兄。一時天地方翻覆，安把人倫罪審榮。
詠史 沮授 陳普
袁曹相與隔王路，四世三公恩海深。當時惟有管寧是，謾對黄河歎此心。
詠史 金禕 陳普
董承种輯蚤爲迂，耿紀金禕計愈疏。精衛有心安問海，螳蜋方怒豈知車。
詠史 陳珪 陳普
元龍父子二人耳，賢於曹公十萬師。呂布就擒公路死，都在勸回新婦時。
詠史 陳宮 陳普
何物曾奴董太師，原陵青草正萋萋。一時翔集多知處，獨恨公臺不擇栖。
詠史 蜀先主 其一 陳普
兩得徐州不自由，中原應不戀炎劉。孫曹袁呂非蟊賊，五采龍文在益州。
詠史 蜀先主 其二 陳普
白頭上峓歷群蠻，展轉亡張又失關。取得益州竟何益，不如賣履看人間。
詠史 蜀先主 其三 陳普
北投南走若窮猿，極目蒼梧欲斷魂。如許英雄不成事，止緣的是靖王孫。
詠史 蜀先主 其四 陳普
徐元直去馬超來，顧惜三綱又愛才。道御英雄無不可，豫州翻向益州來。
詠史 蜀先主 其五 陳普
袁渙當年死亦甘，雲長平昔竟何貪。劉巴項領剛如鐵，也用隨群拜武擔。
詠史 蜀先主 其六 陳普
荆楚留連似失時，涪城歡飲類狐疑。軍中劉曄誇言語，豈識英雄爲義遲。
詠史 蜀先主 其七 陳普
養虎荆州歲欲闌，一家豚犬不勝安。振振公族麟之角，妄作山林猛獸看。
詠史 蜀先主 其八 陳普
如流歲月幾沾襟，侍立霜嚴劇苦心。說與劉璋無怨怒，有人驅虎入山林。
詠史 蜀先主 其九 陳普
少年白帝死如生，但爲雲長也自榮。龍虎已分南北路，英雄無計與年爭。
詠史 蜀先主 其一○ 陳普
平生信義滿乾坤，曾弔諸侯未返魂。呂布來時梟送洛，不應投許又投袁。
詠史 蜀先主 其一一 陳普
西行不與本心符，西負劉璋東負吳。漢業此時如累卵，天公先與殺周瑜。
詠史 蜀先主 其一二 陳普
曹操亡年德劇衰，孫權晚節亂如絲。豫州幸自無頗辟，亦爲區區怒費詩。
詠史 諸葛孔明 其一 陳普
不憑潼華驅曹馬，試出褒斜馘郃雙。深念永安枕前語，橫行河洛又臨江。
詠史 諸葛孔明 其二 陳普
褒斜邸閣可一飯，河渭安流漕九州。天乎馬謖又霖雨，倍費心思作木牛。